钦定古今图书集成/明伦汇编/官常典/第553卷 > 朱修之
## 钦定古今图书集成/明伦汇编/官常典/第553卷 > 朱修之

按《宋书》本传，“修之字恭祖，义兴平氏人也。曾祖焘，晋
平西将军。祖序，豫州刺史。父谌，益州刺史。修之自州
主簿迁司徒从事中郎。文帝谓曰：‘卿曾祖昔为王导
丞相中郎，卿今又为王弘中郎，可谓不忝尔祖矣’。”后
随到彦之北伐，彦之自河南回，留修之戍滑台，为卤
所围，数月粮尽，将士熏鼠食之，遂陷于魏。初，修之母
闻其被围既久，常忧之。忽一旦乳汁惊出，母号泣告
家人曰：“吾今已老，忽复有乳汁，斯不祥矣。吾儿其不
利乎！”后问至，修之果以此日陷没。拓跋焘嘉其守节，
以为侍中，妻以宗室女。修之潜谋南归，妻疑之，每流
涕问其意。修之嘉其义，竟不告也。后鲜卑冯弘称燕
王，治黄龙城，拓跋焘伐之，修之与同没人邢怀明并
从。又有徐卓者，复欲率南人窃发，事泄被诛。修之、怀
明惧，奔冯弘，弘不礼，留一年。会宋使传诏至，修之名
位素显，传诏见即拜之。彼国敬传诏，谓为天子。边人
见其致敬于修之，乃始加礼。时魏屡伐弘，或说弘遣
修之归求救，遂遣之。泛海至东莱，遇猛风柁折，垂以
长索，船乃复正。海师望见飞鸟，知其近岸，须臾至东
莱。元嘉九年，至京邑。以为黄门侍郎，累迁江夏内史。
雍州刺史。刘道产卒，群蛮大动，修之为征西司马，讨
蛮失利。孝武初，为宁蛮校尉、雍州刺史，加都督。修之
在政宽简，士众悦附。及荆州刺史南郡王义宣反，檄
修之举兵。修之伪与之同，而遣使陈诚于帝。帝嘉之，
以为荆州刺史，加都督。义宣闻修之不与己同，乃以
鲁秀为雍州刺史，击襄阳。修之命断马鞍山道，秀不
得前，乃退。及义宣败于梁山，单舟南走，修之率众南
定遗寇。时竺超民执义宣，修之至，乃杀之。以功封南
昌县侯。修之治身清约，凡所赠贶，一无所受。有饷，或
受之而旋与佐吏赌之，终不入己，惟以抚纳群蛮为
务。征为左民尚书，转领军将军。去镇，秋毫不犯。计在
州然油及牛马谷草，以私钱十六万偿之。然性俭克，
少恩情。姊在乡里，饥寒不立，修之未尝供赡。尝往视
姊，姊欲激之，为设菜羹麤飰，修之曰：“此乃贫家好食。”
致饱而去。先是，新野庾彦达为益州刺史，携姊之镇，
分禄秩之半以供赡之，西土称焉。修之后坠车折脚，
辞尚书，领崇宪太仆，仍加特进、金紫光禄大夫。以脚
疾不堪独行，特给扶侍。卒，赠侍中，特进如故，谥“贞侯。”